ລີມາ ຜູ້ກ້າຫານ

Rakibul Islam

Shamim Ahmed

ມື້ນີ້ ລີມາ ໄປຕະຫຼາດນັດກັບລຸງຂອງລາວ. ມັນແມ່ນງານຕະຫຼາດນັດບອຍຊາຄີ! ຫຼຽວໄປທາງໃດ ກໍ່ມີແຕ່ເຄື່ອງຂອງທີ່ມີສີສັນສວຍສົດງົດງາມໄປໝົດ. ມີທັງສີແດງ, ສີຂາວ, ແລະ ສີອື່ນໆອີກຫຼາກຫຼາຍສີ. ແຕ່ລຸງຂອງລີມາ ມັກສີແດງເປັນພິເສດ.

ຢູ່ໃນຕະຫຼາດນັດ ມີຮ້ານຄ້າຂາຍຢ່າງຫຼວງຫຼາຍ! ແລະ ມີເຄື່ອງຂອງຫຼາຍສິ່ງຫຼາຍຢ່າງໃຫ້ເລືອກຊື້!

ລີມາ ໄດ້ຍ່າງເລາະເບິ່ງທຸກໆຢ່າງຢູ່ໃນງານ ດ້ວຍຄວາມຢາກຮູ້ຢາກເຫັນ.

ແລະ ທັນໃດນັ້ນ... ລີມາ ກໍ່ບໍ່ເຫັນລຸງຂອງລາວ. ລຸງຫາຍໄປໃສແລ້ວ?

ຊອກຫາລຸງຢູ່ບ່ອນໃດກໍ່ບໍ່ເຫັນ! ລີມາ ເລີ່ມຮູ້ສຶກເປັນກັງວົນ. ແຕ່ລາວກໍ່ບໍ່ໄດ້ສູນເສຍຄວາມກ້າຫານແຕ່ຢ່າງໃດ.

ຂ້ອຍຮູ້ວ່າຈະຊອກຫາສິ່ງຂອງທີ່ເສຍໄດ້ແນວໃດ, ລີມາ ຄິດໃນໃຈ. ສະນັ້ນ ຂ້ອຍຈະເລາະຫຼິ້ນຕະຫຼາດນັດໃຫ້ທົ່ວ ແລະ ຊອກຫາລຸງໄປພ້ອມກັນເລີຍ!

ຢູ່ກ້ອງຕົ້ນໄມ້ຕົ້ນໜຶ່ງ ລີມາ ເຫັນຄົນກຸ່ມໜຶ່ງມາຕູ້ມລູມກັນເປັນຈຳນວນຫຼວງຫຼາຍ ພວກເຂົາກຳລັງພາກັນເບິ່ງການສະແດງງູ. ລີມາ ຈິ່ງຮ້ອງສຽງດັງຂຶ້ນ ເພື່ອລຸງຈະໄດ້ຍິນ. ແຕ່ວ່າ ລຸງບໍ່ໄດ້ຢູ່ບ່ອນນັ້ນຊໍ້າ.

ຫຼືວ່າ ລຸງອາດຈະໄປຊອກຊື້ຕຸກກະຕາໃຫ້ຂ້ອຍຢູ່ບໍ! ລີມາ ຄິດໃນໃຈ. ລາວຈິ່ງຮີບແລ່ນໄປທີ່ຮ້ານຂາຍຕຸກກະຕາ. ລາວຮ້ອງເອີ້ນຫາລຸງ. ແຕ່ວ່າ ລຸງກໍ່ບໍ່ຢູ່ບ່ອນນັ້ນ.

ລຸງໄປຢູ່ໃສນໍ?

ບາງທີ ລຸງໄປຫຼິ້ນຢູ່ແຖວຊິງຊ້າສະຫວັນສີແດງພຸ້ນ, ລີມາ ຄິດໃນໃຈ. ດັ່ງນັ້ນ ລາວກໍ່ຮີບແລ່ນໄປບ່ອນນັ້ນ.

ລີມາ ຮ້ອງເອີ້ນຫາລຸງ. ແຕ່ລຸງຂອງລາວກໍ່ບໍ່ໄດ້ຢູ່ທີ່ນັ້ນ. ໃນເວລາດຽວກັນ ລີມາ ພັດແນມໄປເຫັນຜູ້ຊາຍຄົນໜຶ່ງ ທີ່ຢືນຢູ່ໃກ້ໆບ່ອນນັ້ນ. ລາວນຸ່ງຊຸດປັນຈາບິສີແດງ ຄືກັບລຸງຂອງລີມາ ເລີຍ!

ລີມາ ຈິ່ງຮ້ອງເອີ້ນຂຶ້ນດັງໆ, "ລຸງ!"

ຊາຍຄົນນັ້ນຈິ່ງຫຼຽວມາເບິ່ງ ລີມາ ດ້ວຍຄວາມແປກໃຈ.

"ໂອ້, ຫຼານນ້ອຍ, ເຈົ້າຫຼົງທາງກັບລຸງຂອງເຈົ້າບໍ?" ລາວຖາມຂຶ້ນ.

ໃນຂະນະທີ່ ລີມາ ຍ່າງເລາະຕໍ່ໄປ ເພື່ອຊອກຫາລຸງຂອງລາວ, ລາວກໍ່ໄດ້ແນມເຫັນໝາກປູ່ມເປົ້າໜ່ວຍໜຶ່ງ ລອຍຂຶ້ນໄປຢູ່ເທິງຕົ້ນໄມ້. ແລະ ຢູ່ໃກ້ກັບຕົ້ນໄມ້ນັ້ນ ລາວກໍ່ແນມເຫັນເດັກນ້ອຍຜູ້ຊາຍຄົນໜຶ່ງ. ລາວກຳລັງຮ້ອງໄຫ້ຢູ່ຜູ້ດຽວ. ລີມາ ຈິ່ງຖາມລາວວ່າ "ເກີດຫຍັງຂຶ້ນ?". "ເປັນຫຍັງເຈົ້າຄືມາຢືນໄຫ້ຢູ່ນີ້?" ແຕ່ເດັກຜູ້ຊາຍຄົນນັ້ນ ກໍບໍ່ຍອມເຊົາຮ້ອງໄຫ້. "ມ່າາາາາາ! ບ່າາາາາາ!" ລາວຮ້ອງໄຫ້ສຽງດັງຂຶ້ນກ່ວາເກົ່າ.

ລີມາ ຮູ້ວ່າຕ້ອງເຮັດແນວໃດເພື່ອຊ່ວຍເດັກຄົນນີ້. ລາວຈິ່ງພາເດັກຊາຍ ໄປຫາບ່ອນປະກາດໄມໂຄຣໂຟນທີ່ໃກ້ທີ່ສຸດ. "ເດັກນ້ອຍຄົນນີ້ ຕ້ອງການຄວາມຊ່ວຍເຫລືອ," ລີມາ ບອກຜູ້ປະກາດ. "ຊ່ວຍປະກາດຫາພໍ່ແມ່ຂອງລາວແດ່ ແລະ ບອກວ່າ ລາວຢູ່ບ່ອນນີ້!"

ບໍ່ພໍເທົ່າໃດ ພໍ່ແມ່ຂອງເດັກນ້ອຍຄົນນັ້ນກໍ່ມາຮອດ. ພວກເຂົາດີໃຈຫຼາຍ! ແຕ່ວ່າ ລຸງຂອງລີມາເດ, ລາວຢູ່ໃສ? ດຽວກ່ອນ... ນັ້ນແມ່ນ... "ລຸງ!"

ລີມາ ແລະ ລຸງ ຕ່າງຄົນຕ່າງກໍ່ດີໃຈ ແລະ ຮີບແລ່ນເຂົ້າຫາກັນ. ລຸງຖາມວ່າ, "ຫຼານໄປຢູ່ໃສມາ? ລຸງຊອກຫາຫຼານທົ່ວທຸກບ່ອນເລີຍ." "ຫຼານກໍ່ໄປຊອກຫາລຸງຕາມຮ້ານນັ້ນຮ້ານນີ້!" ລີມາຕອບ. "ແຕ່ລຸງໃຫຍ່ແລ້ວ ຫຼານນ້ອຍບໍ່ຈຳເປັນຕ້ອງໄປຊອກຫາລຸງກໍ່ໄດ້, ຫຼານເອີ້ຍ!"

ຜົນ​ງານ​ນີ້​​ແມ່ນຖືກ​ສ້າງ​ຂື້ນ​ໂດຍ​ຜ່ານ​ການ​ສະ​ໜັບ​ສະ​ໜູນ​ຈາກ ​All Children Reading: A Grand Challenge for Development (ACR GCD) Founding Partners (United States Agency for International Development [USAID], World Vision, ແລະ Australian Government) ​​ໂດຍການ​ຮ່ວມ​ມືກັບ Global Book Alliance. ເຊິ່ງ​ໄດ້ກະກຽມຈັດທຳ​ໂດຍ The Asia Foundation ແລະ ບໍ່​ຈຳ​ເປັນ​ຕ້ອງ​ສະທ້ອນເຖິງມູມມອງຂອງ​ ACR GCD Founding Partners ຫຼື Global Book Alliance. ການ​ດັດ​ແປງ ຫຼື ການ​ແປ​ຜົນງານ​ດັ່ງກ່າວນີ້ ບໍ່​ຄວນຖືເປັນການ​ແປ ACR GCD ຢ່າງເປັນທາງການ, ແລະ ACR GCD ຈະບໍ່​​ຮັບ​ຜິດ​ຊອບ​ຕໍ່​ກັບເນື້ອ​ໃນ ຫຼື ຂໍ້​ຜິດ​ພາດ​ໃດໆ​ໃນ​ການ​ແປ​​ນີ້.

Brought to you by

Let's Read is an initiative of The Asia Foundation's Books for Asia program that fosters young readers in the Asia-Pacific. booksforasia.org To read more books like this and get further information, visit letsreadasia.org .

Original Story Brave Rima, Author: Rakibul Islam. Illustrator: Shamim Ahmed. Published by Room to Read, https://storyweaver.org.in/stories/37446-brave-rima © Room to Read. Released under CC BY 4.0.

This work is a modified version of the original story. © The Asia Foundation, 2020. Some rights reserved. Released under CC BY 4.0.

For full terms of use and attribution, http://creativecommons.org/licenses/by/4.0/

Contributing translators: SneAmphay, Phoutthasone Phomsimone, Mavivone Thammavong, Noudmila Phomvongxay, Keobounma, and Phadsady